سعودی عرب: انسانی ہجرت کے ایک لاکھ 20 ہزار برس قدیم آثار دریافت
سعودی عرب کے جس علاقے میں یہ قدیم آثار دریافت ہوئی ہیں۔ اس زمانے میں یہ صحرا کی بجائے ایک سرسبز و شاداب خطہ تھا۔
ویب ڈیسک — محققین کے مطابق وہاں سے ایسے شواہد بھی ملے ہیں کہ اس گروہ نے جھیل کے قریب کسی بڑے جانور کا شکار کیا تھا۔ البتہ اس گروہ نے اس مقام پر زیادہ عرصے تک قیام نہیں کیا۔ اس قدیم آثار کے متعلق تفصیلات بدھ کو جریدے 'سائنس ایڈوانسز' میں شائع ہوئیں۔ 'صحرائے النفود' میں انسانوں اور جانوروں کے قدیم آثار ملنے کے بعد محقیقن نے افریقہ سے دوسرے علاقوں کی جانب انسانی نقل مکانی کے راستوں پر تحقیق شروع کی۔ سعودی عرب کے جس علاقے میں یہ قدیم آثار دریافت ہوئی ہیں۔ اس زمانے میں یہ صحرا کی بجائے ایک سرسبز و شاداب خطہ تھا۔ خبر رساں ادارے 'اے ایف پی' کے مطابق اس تحقیق کے مصنفین میں شامل رچرڈ کلارک ولسن نے، جن کا تعلق برطانیہ کی 'رائل ہالووے، یونیورسٹی سے ہے، بتایا ہے کہ زمانۂ قدیم میں جزیرہ نما عرب کے صحرا میں سبزہ زار، جھیلیں اور دریا بھی تھے۔ محققین کے مطابق آثار میں دریافت ہونے والے قدموں کے سینکڑوں نشانات میں سے سات کے بارے میں یقین سے کہا جا سکتا ہے کہ یہ انسانوں کے ہی قدم ہیں۔ ان قدموں کے درمیان فاصلہ برابر ہے۔ جب کہ ان کی سمت بھی ایک جانب ہے جس سے واضح ہوتا ہے کہ دو یا تین افراد ایک ساتھ سفر کر رہے ہیں۔ اس تحقیق کے مصنفین میں شامل میتھیو اسٹیورٹ کا کہنا ہے کہ اس علاقے میں انسانوں کے زیرِ استعمال پتھر کے کسی اوزار کے نشان نہیں ملے۔ اس لیے خیال کیا جاتا ہے کہ افریقہ سے آنے والے انسانوں کے مختصر گروہ نے وہاں زیادہ دیر قیام نہیں کیا تھا۔ میتھیو اسٹیورٹ کے مطابق ایسا دکھائی دیتا ہے کہ یہ لوگ جب وہاں پانی لینے کے لیے آئے تھے، تو اس وقت وہاں جانور بھی موجود تھے۔ انہوں نے مزید کہا کہ اس سے پہلے محققین کا خیال تھا کہ انسان افریقہ سے یوریشیا کے علاقوں میں یونان کے جنوب سے گزرتے ہوئے پہنچے تھے۔ مگر نئی تحقیق سے معلوم ہوتا ہے کہ قدیم زمانے میں جھیلوں یا دریاؤں کے ساتھ گزرنے والے راستے بہت اہمیت رکھتے تھے۔